Melléklet

Cooperation Programme INTERREG V-A, Austria-Hungary 2014-2020 pályázat

A Chance B (Franz-Josef Str. 3, A-8200, Gleisdorf) szociális szolgáltatást végző szervezet, mint gesztor, pályázatot kíván benyújtani a Cooperation Programme INTERREG V-A, Austria-Hungary 2014-2020 (Priority 4) projektben történő részvételre.

A pályázat megvalósítása kizárólag konzorciumi formában történhet.

A Chance B Alapítvány Ausztriában a szociális szolgáltatásokat biztosító civil szervezetek között meghatározó jelentőséggel bír. Az alapítvány fő célja a fogyatékos emberek ellátása saját megszokott környezetükben, minél több szolgáltatás biztosítása, amelyet családok, óvodák, iskolák és munkahelyek vehetnek igénybe.

A főpályázó az alábbi intézményeket kérte fel konzorciumi partnernek:

* Egyesített Egészségügyi és Szociális Intézmény Győr (EESZI),
* Pálos Károly Szociális Szolgáltató Központ és Gyermekjóléti Szolgálat Szombathely,
* Gondozási Központ Zalaegerszeg.

A magyarországi konzorciumi partnerek közötti koordinációs feladatokat az EESZI látja el.

 A pályázat elsődleges célja az időskorú lakosság életminőségének javítása, valamint a róluk gondoskodó hozzátartozók támogatása, mely által erősíthető az „informál care” hálózata.

Ehhez szorosan kapcsolódik a szakemberek számára nyújtott támogatás, ami a szakmai felkészültségük erősítését, jobb információellátottságukat, valamint a szakmai, szakmaközi hálózatok kialakítását, fenntartását jelenti. A szükségletalapú, költséghatékony szolgáltatás megvalósítása hatékony esetvitellel, esetmenedzsmenttel, amely során az idős ember a számára legmegfelelőbb szolgáltatásban részesülhet, lehetőség szerint a saját otthonában.

Másodlagos cél a lakosság társadalmi érzékenyítése, figyelem felhívásuk az idősödés folyamatára, az időskorúak speciális szükségleteire és a róluk való gondoskodás, önkéntes segítés lehetőségeire. Mindezzel javítható a szociális szolgáltatások hatásfoka, csökkenthetők a szolgáltatás igénybevételében előforduló párhuzamosságok, valamint az ellátások inadekvát igénybevétele.

A projekt elsődleges célcsoportját a régióban élő időskorúak és hozzátartozóik jelentik, valamint a velük kapcsolatba kerülő szociális ellátást biztosító szakemberek.

Másodlagos célcsoport a megvalósítási terület lakossága, valamint az időskorúak szociális ellátásához kapcsolódó egyéb szolgáltató szektorok, kiemelten az egészségügy és az oktatás.

A pályázati anyag részeként megvalósuló programterv:

I. sz. Pilot program:

1. Szakértői munkacsoportok létrehozása országonként külön-külön, melyek feladata:
2. az életminőség standardjainak meghatározása
3. case manager (esetmenedzser) feladatainak meghatározása
4. közösen kialakított, mindkét országban értelmezhető és alkalmazható definíciók meghatározása mind az életminőség, mind az esetmenedzser feladata tekintetében.
5. Helyzetelemzés, szükségletfelmérés, regionális analízis készítése, az idősek és a hozzátartozók körében, mely a kísérleti modell adaptációját készíti elő.
6. Szakemberek (esetmenedzserek, koordinátor) felkészítése, képzése az „Idősvonal” működtetésére.
7. „Idősvonal” kialakítása: az idősekkel kapcsolatos jelzések fogadására, felvilágosításra és információnyújtásra, az idősödéssel kapcsolatban felmerülő problémák esetén tanácsadásra. Az esetmenedzserek a jelzés fogadásakor elsőként intézkednek és felveszik a kapcsolatot a segítséget nyújtó szervezetekkel.
8. Az „Idősvonal” működtetése folyamatos monitoring mellett, pilot analízis. Az esetmenedzserek munkájának mérése, hatásvizsgálatok.
9. A projekt középső részében értékelés workshopok és beszámolók. Szükség esetén a működés korrekciója.
10. Tanulmányutak és tapasztalatcserék a megvalósítás helyszínein Ausztriában és Magyarországon.
11. Esetmenedzseri kézikönyv elkészítése.

II. sz. Pilot program (Szombathely - Szent Márton programcsomag):

1. Hozzátartozók felkészítése és támogatása: ápolási és gondozási technikák megismertetése, mentális támogatás, önsegítő csoportok működtetése.
2. Önkéntesek toborzása, szűrése és felkészítése személyi kísérésre, illetve a hozzátartozó gondozók helyettesítésére.
3. A kiválasztott és felkészített önkéntesek tevékenységének koordinálása, a program működtetése folyamatos monitoring mellett.
4. A projekt középső részében értékelés, a résztvevők lekérdezése, szükség esetén a működés korrekciója.

III. sz. Pilot program (Szombathely – Szent Márton programcsomag):

A lakosság érzékenyítése, szemléletformálás:

1. Általános- és középiskolás tanulók érzékenyítése osztályfőnöki órákon, középiskolások bevonása az idősek segítésébe.
2. „Az idősödés művészete” címmel előadás sorozat a lakosság számára az egészséges öregedés témakörében helyi és a témában országosan is elismert előadókkal.

IV. Kommunikáció: Médiakampány, sajtómegjelenés, sajtó-nyilvános események, beszélgetések, reklámfilm, spot, közös logó, sajtóarc, projektfilm. Plakátok, szórólapok. Információs felület a saját honlapokon, továbbá személyes és telefonos megkeresések.

V. Bilaterális konferenciák:

Nyitókonferencia: Szombathely, 2016.

Nemzetközi konferencia: Ausztria, 2016.

Országos Időstalálkozó és Szakmai konferencia: Győr, 2017.

Zárókonferencia: Zalaegerszeg, 2019.

A pályázat benyújtásának tervezett időpontja: 2016. február vége.

A pályázat tervezett indítása: 2016. szeptember hónap.

Intézményünk vonatkozásában a projekt megvalósításának tervezett költsége: 150.000 euro.

A projekt költségvetésének 85%-át az Európai Unió, 10%-át a Magyar Köztársaság biztosítja. Az állami támogatási hányad egy összegben, előre kerül finanszírozásra a nemzetközi szerződés aláírását követően.

A projekt utófinanszírozással valósul meg.

Sikeres pályázat esetén szükséges a fenntartó támogatása az 5% saját forrás fedezetére, valamint az utófinanszírozásból adódó költségek megelőlegezésére az intézmény 2016-2019. évi költségvetésében.

A saját forrás fedezetére az intézmény 2015. évi pénzmaradványa lehetőséget biztosít.

Szombathely, 2016. január 13.

 Kulcsár Lászlóné

 intézményvezető